ΓΡΑΠΤΗ ΕΡΩΤΗΣΗ E-1717/97 υποβολή: Hiltrud Breyer (V) προς την Επιτροπή (23 Μαΐου 1997)

Θέμα: Νόμος περί παραγωγής και παροχέτευσης ηλεκτρικής ενέργειας

Στην επιστολή του της 26ης Οκτωβρίου 1996 στον Ομοσπονδιακό Υπουργό Οικονομίας Rexrodt ο Επίτροπος van Miert δήλωσε ότι η Επιτροπή λάμβανε ως προϋπόθεση για τον τομέα παραγωγής ενέργειας μέσω αιολικών πάρκων «για το έτος 1990 μία δυναμικότητα 20 ΜW και μία ετήσια επιβάρυνση μεταξύ 500.000 και 1 εκατομμύριο DM για όλες τις επιχειρήσεις της Γερμανίας που παράγουν ηλεκτρική ενέργεια». Εάν ακολουθήσουμε αυτό τον υπολογισμό, οι επιπλέον δαπάνες που προκαλούνται από την αιολική ενέργεια ανέρχονται σε ανώτατο όριο DM 0,0125-0,025/KWh. Ο εν λόγω υπολογισμός είναι ταυτόσημος μ' αυτόν της γερμανικής υπηρεσίας για θέματα προστασίας Kartell καθώς και με τα στοιχεία που δίδει ο σύνδεσμος ανανεώσιμων μορφών ενέργειας. Όμως ταυτόχρονα η εν λόγω τιμή βρίσκεται σε έντονη αντίθεση μ' αυτά τα οποία αναφέρει η γερμανική ενεργειακή βιομηχανία, στοιχεία τα οποία έχει υιοθετήσει η Επιτροπή χωρίς να τα εξετάσει, για πιθανές πρόσθετες δαπάνες ύψους μέχρι DM 900 εκατομμύρια το έτος 2005 (με εκτιμώμενη εγκατάσταση ισχύος 4000 MW). Eάν λάβουμε ως βάση υπολογισμού τον τρόπο τον οποίο αναφέρει η Επιτροπή θα προέκυπταν το έτος 2005 πρόσθετες δαπάνες ύψους, κατά ανώτατο όριο, 100-200 εκατομμύρια DM για το σύνολο όλων των γερμανών παραγωγών ενέργειας.

1. Πώς πιστεύει η Επιτροπή ότι θα μπορέσει να επιτύχει ένα διπλασιασμό εκ μέρους των ανανεώσιμων μορφών ενέργειας, του τμήματος της ηλεκτρικής ενέργειας που παράγεται έως το έτος 2010 - όπως άλλωστε το ζητεί στην Πράσινη Βίβλο για τις ανανεώσιμες μορφές ενέργειας - χωρίς να δημιουργήσει τις βάσεις για την ενίσχυση της παραγωγής και παροχέτευσης ηλεκτρικής ενέργειας για ανανεώσιμες μορφές που θα περιέχουν κίνητρα για τη δημιουργία νέου παραγωγικού δυναμικού;

2. Πώς εξηγεί η Επιτροπή τον ισχυρισμό, ότι οι πραγματικές συμπληρωματικές δαπάνες ύψους 20 εκατ. DM που προκαλούνται από την αιολική ενέργεια θα πρέπει να δυσχεράνουν το ενδοκοινοτικό εμπόριο ηλεκτρικού ρεύματος το έτος 1995; Γνωρίζει επιπλέον η Επιτροπή ότι η επιχείρηση που έχει προβεί σε σχετική καταγγελία Preussen Elektra δεν εμπίπτει στο γράμμα του νόμου σχετικά με την παραγωγή και παροχέτευση ηλεκτρικής ενέργειας. O εν λόγω απευθύνεται κυρίως στις εταιρείες διανομής ηλεκτρικού ρεύματος όπως π.χ. η Schleswag, EWE, άNH κλπ.

Κοινή απάντηση του κ. Παπουτσή εξ ονόματος της Επιτροπής στις γραπτές ερωτήσεις E-1708/97, E-1710/97, E-1712/97 και E-1717/97 (31 Ιουλίου 1997)

Η Επιτροπή δεν είναι σε θέση, στο παρόν στάδιο, να σχολιάσει τα διάφορα αριθμητικά στοιχεία κόστους και δυναμικοτήτων της γερμανικής ηλεκτροβιομηχανίας. Η Επιτροπή επιθυμεί όμως να επαναδιακηρύξει την προσήλωσή της στην προώθηση των ανανεώσιμων πηγών ενέργειας. Με βάση τις εκδηλωθείσες θετικές αντιδράσεις στην πράσινη βίβλο της με αντικείμενο τις ανανεώσιμες πηγές ενέργειας ((COM(96) 576 τελικό. )) η Επιτροπή έχει την πρόθεση να προτείνει περαιτέρω μέτρα για την προώθηση της διείσδυσης των ανανεώσιμων ενεργειακών πηγών στην αγορά της Ευρωπαϊκής Ένωσης, ώστε να επιτευχθεί ο προτεινόμενος ενδεικτικός στόχος του μεριδίου 12% έως το έτος 2010.

Στις 19 Φεβρουαρίου 1997 ετέθη σε ισχύ η οδηγία 96/92/ΕΚ του Ευρωπαϊκού Κοινοβουλίου και του Συμβουλίου της 19ης Δεκεμβρίου 1996, όσον αφορά κοινούς κανόνες για την εσωτερική αγορά ηλεκτρισμού ((ΕΕ L 27 της 30.1.1997. )). Με τα άρθρα 8 παράγραφος 3 και 11 παράγραφος 3 προσφέρεται ρητώς η δυνατότητα στα κράτη μέλη να προτιμούν την ηλεκτρική ενέργεια που παράγεται από ανανεώσιμες πηγές, απόβλητα ή συνδυασμένη παραγωγή θερμότητας και ηλεκτρισμού (CHP) στη φάση της κατανομής φορτίου. Ωστόσο, η οδηγία δεν ασχολείται με το πρόβλημα της χρηματοδότησης των ανωτέρω δράσεων, οι οποίες, σύμφωνα με την αρχή της επικουρικότητας, οφείλουν να επιλύονται σε εθνικό επίπεδο κατά την εφαρμογή της οδηγίας. Η Επιτροπή θα εξετάσει κάθε είδους προτεινόμενα μέτρα για το κατά πόσο συμβιβάζονται με την οδηγία, υπό την επιφύλαξη των σχετικών διατάξεων της συνθήκης ΕΚ, ιδιαίτερα των διατάξεων για τον ανταγωνισμό.

Στο ψήφισμά του της 27ης Μαΐου 1997 σχετικά με στρατηγική για τις ανανεώσιμες πηγές ενέργειας, που εγκρίθηκε με βάση την πράσινη βίβλο της Επιτροπής με το ίδιο θέμα, το Συμβούλιο επεσήμανε ότι στο πλαίσιο της απελευθέρωσης των ενεργειακών αγορών απαιτείται η άσκηση πολιτικής σε επίπεδο κρατών μελών και, εντός των ορίων της επικουρικότητας, σε κοινοτικό επίπεδο, προκειμένου να βελτιωθεί η ανταγωνιστική θέση των ανανεώσιμων πηγών. Η Επιτροπή έχει την πρόθεση να εξετάσει περαιτέρω το ζήτημα αυτό, μεταξύ άλλων το πρόβλημα των νομοθεσιών για τον πωλούμενο προς τα δίκτυα ηλεκτρισμό, στο πλαίσιο των προπαρασκευαστικών εργασιών για την κατάρτιση κοινοτικής στρατηγικής σχετικά με τις ανανεώσιμες πηγές. Η Επιτροπή προτίθεται να δημοσιεύσει τη στρατηγική της υπό μορφή λευκής βίβλου και πρότασης για πρόγραμμα δράσης, αργότερα εντός του 1997, όπως εξαγγέλθηκε στην πράσινη βίβλο.